SAM ขนบ้านมือสองประมูลราคาถูก
SAM ช่วยลูกค้าช่วงโควิด เคาะราคาบ้านมือสองราคาสุดพิเศษ! จัดประมูลพร้อมโปรฉลอง 20 ปี ฟรีค่าโอน นัดเปิดซอง 21 ส.ค. นี้
5 ส.ค. 2563

นายนิยต มาศะวิสุทธิ์ กรรมการผู้จัดการ บริษัท บริหารสินทรัพย์สุขุมวิท จำกัด (บสส.) หรือ SAM เปิดเผยว่า SAM จัดประมูลทรัพย์สินรอการขายพร้อมคืนกำไรและช่วยเหลือลูกค้าที่ต้องการมีบ้านที่อยู่อาศัยเป็นของตนเองหรือต้องการลงทุนในช่วงสถานการณ์โควิด-19 โดยคัดทรัพย์สินรอการขาย (NPA) ประเภทที่อยู่อาศัย อาทิ บ้านเดี่ยว ทาวน์เฮ้าส์ ห้องชุดพักอาศัย รวมถึงทรัพย์ลงทุนในทำเลศักยภาพแห่งอนาคต อาทิ ที่ดินเปล่า ที่ดินพร้อมสิ่งปลูกสร้าง โรงแรม โรงงาน มูลค่าทั้งสิ้นกว่า 1,0000 ล้านบาท ยกขบวนจัดงานประมูลทรัพย์สินรอการขายด้วยราคาพิเศษสุด ในวันศุกร์ที่ 21 ส.ค. 2563 ณ ห้องกรุงเทพ 1- 4 ชั้น M โรงแรมเซ็นทาราแกรนด์ แอท เซ็นทรัลพลาซา ลาดพร้าว กรุงเทพฯ
โดยมีทรัพย์ที่อยู่อาศัยที่น่าสนใจในเขตกรุงเทพฯ อาทิ บ้านเดี่ยว เนื้อที่ 50.8 ตร.ว. โครงการ ไลฟ์ บางกอก บลูเลอวาร์ด-รามอินทรา ถ.รามอินทรา เขตบางเขน แหล่งชุมชนย่านรามอินทรา ใกล้สถานีรถไฟฟ้าสายสีเขียว ถ.พหลโยธิน และ สถานีรถไฟฟ้าสายสีชมพู ถ.แจ้งวัฒนะ ลดราคาขายพิเศษจาก 7.9 ล้านบาท เหลือเพียง 6.69 ล้านบาท ทาวน์เฮ้าส์ เนื้อที่ 25 ตร.ว. โครงการพรีเมี่ยมเพลส เอกมัย-รามอินทรา ถ.ประดิษฐ์มนูญธรรม เขตลาดพร้าว ทำเลทองของการพักอาศัย ใกล้เดอะวอล์ค เกษตร-นวมินทร์ ลดราคาขายพิเศษจาก 8.09 ล้านบาท เหลือเพียง 6.89 ล้านบาท
นอกจากนี้ ยังมีทรัพย์ลงทุนประเภทโรงงาน เนื้อที่ 3 ไร่ครึ่ง ถ.พระราม 2 ทำเลดีมีศักยภาพ ใกล้ห้างสรรพสินค้าเซ็นทรัลพลาซา พระราม 2 ลดราคาขายพิเศษจาก 36.29 ล้านบาท เหลือเพียง 29.49 ล้านบาท และ เนื้อที่ 4 ไร่ครึ่ง ถ.สุขุมวิท อ.เมือง จ.สมุทรปราการ ทำเลทองของการอุตสาหกรรมย่านบางปู ลดราคาขายพิเศษจาก 29.79 ล้านบาท เหลือเพียง 23.99 ล้านบาท และขอแนะนำที่ดินผืนงามทำเลทองย่านสุวรรณภูมิ เนื้อที่ 28 ไร่ครึ่ง ถ.กิ่งแก้ว อ.บางพลีใหญ่ จ.สมุทรปราการ ใกล้สนามบินสุวรรณภูมิ ลดราคาขายพิเศษจาก 361.49 ล้านบาท เหลือเพียง 326.79 ล้านบาท




สำหรับผู้ที่ชนะการประมูลจะได้รับโปรโมชั่นพิเศษ “SAM 20 ปี ฟรีค่าโอน” โดย SAM ออกค่าธรรมเนียมการโอนกรรมสิทธิ์ให้ 1-2% หรือ เลือกขยายระยะเวลาการชำระเงินจาก 60 วันเป็น 90 วัน เพื่อให้สอดรับกับการดำเนินชีวิตวิถีใหม่ (New Normal)
นอกจากนี้ เพื่ออำนวยความสะดวกรวมถึงเพื่อความปลอดภัยของลูกค้า SAM จึงเพิ่มทางเลือกในการลงทะเบียนและยื่นซองประมูลให้กับลูกค้าหลากหลายช่องทาง ทั้งแบบผ่านไปรษณีย์ด่วนพิเศษ (EMS) หรือเดินทางไปยื่นซองประมูลด้วยตนเอง โดยผู้ที่สนใจจะต้องลงทะเบียนประมูลภายในวันที่ 13 สิงหาคม 2563 ณ สำนักงานใหญ่ของ SAM อาคาร ซัน ทาวเวอร์ส บี ชั้น 24 ถ.วิภาวดีรังสิต ใกล้ 5 แยกลาดพร้าว หรือที่สำนักงานสาขาทั้ง 4 แห่ง ได้แก่ เชียงใหม่ ขอนแก่น พิษณุโลก และสุราษฎร์ธานี หรือจะลงทะเบียนผ่านสื่ออิเล็กทรอนิกส์ ก็สามารถทำได้ สอบถามรายละเอียดขั้นตอนวิธีการได้ที่ Call Center 02-686-1888 และดูรายละเอียดทรัพย์สินได้ทางเว็บไซต์ที่ www.sam.or.th